Natten mellem torsdag og fredag fangede fiskerikontrolskibet Vestkysten to hollandske bomtrawlere i ulovligt fiskeri kun to sømil ud for Klitmøller. Det er ulovligt for hollandske bomtrawlere at fiske med trawl inden for 12 sømil ud for den jyske vestkyst. Fiskerikontrolskibets besætning overraskede hollænderne klokken et fredag morgen. Det ene fartøj reagerede prompte ved at bjærge sine redskaber og stikke af i fuld fart. Det skriver LimfjordUpdate.dk. Det lykkedes ikke kontrollørerne at standse fartøjet, selv om en boardingbåd sejlede tæt op på siden af det og med alle midler beordrede fartøjet at stoppe. Det andet fartøj opgav at stikke af, og det lykkedes for Vestkystens kontrollører at komme om bord. Herefter blev den eskorteret til Thyborøn af kontrolskibet. Overtrædelsen betragtes som en meget alvorlig sag, og det at nægte kontrol er en særdeles skærpende omstændighed næsten uden fortilfælde. Der vil også blive et retsligt efterspil for fartøjet, der stak af. De hollandske myndigheder er blevet orienteret om sagen og vil blive anmodet om at tage affære. Det opbragte fartøj skal stille en bankgaranti på 631.000 kr., inden den må forlade dansk havn. – Det er rigtigt godt, at de her hollændere bliver jagtet, og alene deres reaktion med at flygte viser jo, at de har en dårlig sag.  Jeg er opmærksom på de problemer, der er med hollandske bomtrawlere i dansk farvand, og at de angiveligt skulle snyde med, hvor de fanger deres fisk. Det skal stoppes, så jeg er tilfreds med den aktion, der har været tæt på vores kyst i Thy den anden nat, siger Socialdemokraternes fiskeriordfører, Simon Kollerup, der er valgt i Thy. Ifølge havnevagten i Thyborøn er den hollandske bomtrawler sejlet videre mandag morgen efter have betalt de 631.000 kroner, fiskeriet endte med at koste dem.

Referat:
To hollandske trawlere er blevet sendt hjem med en bøde på 631.000 kroner for at fiske på tæt på kysten ved Klitmøller.